**ECHIPA FACULTĂŢII DE DREPT DIN CADRUL UNIVERSITĂŢII DE VEST DIN TIMIŞOARA**

**A OCUPAT LOCUL II LA *WORLD HUMAN RIGHTS MOOT COURT COMPETITION***

**(PRETORIA, AFRICA DE SUD, 7-10 DECEMBRIE 2013)**

***COMUNICAT***

În perioada 7–10 decembrie 2013 s-a desfăşurat la Pretoria (Africa de Sud) faza finală a celei de-a cincea ediţii a *World Human Rights Moot Court Competition*, prestigios concurs științific studenţesc organizat de Centrul pentru Drepturile Omului de pe lângă Universitatea din Pretoria.

La faza finală au participat cele mai bune 15 echipe din cele 5 regiuni ale Organizaţiei Naţiunilor Unite.

România a fost reprezentată de echipa Facultăţii de Drept din cadrul Universităţii de Vest din Timişoara, formată din Oana Maria Ştefănescu şi Alexandru Dan Şipoş, studenţi în anul II.

Echipa Facultăţii de Drept din cadrul Universităţii de Vest din Timişoara s-a situat pe locul II în clasamentul general mondial, devansând, prin acest rezultat, echipe ale unor universităţi de prestigiu, cum sunt Universitatea din Pennsylvania (Statele Unite ale Americii); Universitatea din Lucerna (Elveţia), Universitatea Erlangen-Nurenberg (Germania), Universitatea Nicolaus Copernicus din Torun (Polonia), Universitatea din Buenos Aires (Argentina); Universitatea din Sao Paulo (Brazilia), Universitatea New South Wales (Australia).

Echipa Facultăţii de Drept din cadrul Universităţii de Vest din Timişoara a fost pregătită de dl. lect. univ. dr. Lucian Bojin și d-ra Alexandra Bioc, absolventă a facultății și multiplă premiată în trecut la astfel de concursuri. Echipele facultății participante la concursurile internaționale studenţești de drept internațional public și drepturile omului își desfășoară pregătirea sub coordonarea d-lui conf. univ. dr. Valentin Constantin.

Participările Facultăţii de Drept din cadrul Universităţii de Vest din Timişoara la acest concurs au devenit o tradiţie: în anul 2011 echipa Facultăţii de Drept din Timişoara a câştigat grupa regională Europa Centrală şi de Est şi a obţinut locul 4 în clasamentul general individual al pledanţilor, iar în anul 2012 s-a situat pe primul loc în clasamentul regiunii Europa Centrală şi de Est, obţinând, de asemenea, locul 9 în clasamentul general mondial.

Decan,

Conf. univ. dr. Lucian Bercea